 **R E P U B L I K A H R V A T S K A**

**KRAPINSKO-ZAGORSKA ŽUPANIJA**

 **Upravni odjel za prostorno uređenje,**

 **gradnju i zaštitu okoliša**

KLASA: UP/I-351-01/19-01/03

URBROJ: 2140/01-08/1-19-11

Krapina, 05. lipnja 2019.

 Krapinsko-zagorska županija, Upravni odjel za prostorno uređenje, gradnju i zaštitu okoliša na temelju članka 84. stavka 1. Zakona o zaštiti okoliša („Narodne novine“ broj 80/13, 153/13, 78/15, 12/18 i 118/18), članka 27. stavka 1. Zakona o zaštiti prirode („Narodne novine“ broj 80/13, 15/18 i 14/19) i odredbe članka 6. stavka 2. i članka 27. stavka 3. Uredbe o procjeni utjecaja zahvata na okoliš („Narodne novine“ broj 61/14, 3/17), na zahtjev nositelja zahvata Hrvatske vode d.o.o., VGO za Gornju Savu iz Zagreba, Ulica grada Vukovara 271/VIII, OIB: 28921383001, nakon provedenog postupka ocjene o potrebi procjene utjecaja zahvata na okoliš, donosi

**R J E Š E N J E**

**I. Za namjeravani zahvat, tehničko održavanje potoka Šemnica u Gornjoj Šemnici, Općina Radoboj od km 2+700 do km 3+100, nije potrebno provesti postupak procjene utjecaja na okoliš.**

**II. Za namjeravani zahvat, tehničko održavanje potoka Šemnica u Gornjoj Šemnici, Općina Radoboj od km 2+700 do km 3+100, nije potrebno provesti glavnu ocjenu prihvatljivosti za ekološku mrežu.**

**III. Ovo rješenje prestaje važiti ako nositelj zahvata, Hrvatske vode d.o.o., VGO za Gornju Savu iz Zagreba, Ulica grada Vukovara 271/VIII, OIB: 28921383001, u roku od dvije godine od dana izvršnosti rješenja ne podnese zahtjev za izdavanje lokacijske dozvole odnosno drugog akta sukladno posebnom zakonu.**

**IV. Važenje ovog rješenja, na zahtjev nositelja zahvata, Hrvatske vode d.o.o., VGO za Gornju Savu iz Zagreba, Ulica grada Vukovara 271/VIII, OIB: 28921383001, može se jednom produžiti na još dvije godine uz uvjet da se nisu promijenili uvjeti utvrđeni u skladu sa zakonom i drugi uvjeti u skladu s kojima je izdano rješenje.**

**V. Ovo rješenje objavljuje se na internetskim stranicama Krapinsko-zagorske županije.**

***O b r a z l o ž e n j e***

Nositelj zahvata Hrvatske vode d.o.o., VGO a Gornju Savu iz Zagreba, Ulica grada Vukovara 271/VIII podnio je putem opunomoćenika Hidroinženjering d.o.o., Okučanska 30, Zagreb sukladno odredbama članka 82. Zakona o zaštiti okoliša i članka 25. stavka 1. Uredbe o procjeni utjecaja zahvata na okoliš (u daljnjem tekstu: Uredba), 25.02.2019. godine Upravnom odjelu za prostorno uređenje, gradnju i zaštitu okoliša Krapinsko-zagorske županije (u daljnjem tekstu: Upravni odjel) zahtjev za provedbu postupka ocjene o potrebi procjene utjecaja na okoliš zatehničko održavanje potoka Šemnica u Gornjoj Šemnici, Općina Radoboj od km 2+700 do km 3+100. Uz zahtjev je priložen Elaborat zaštite okoliša izrađen u veljači 2019. godine po ovlašteniku Hidroinženjering d.o.o. iz Zagreba, koji ima važeću suglasnost Ministarstva zaštite okoliša i energetike za izradu dokumentacije za provedbu postupka ocjene o potrebi procjene utjecaja zahvata na okoliš (KLASA: UP/I 351-02/13-08/160, URBROJ: 517-06-2-2-2-14-2 od 17. siječnja 2014.). Voditelj izrade Elaborata je Branko Žrvnar, dipl.ing.arh..

Pravni temelj za vođenje postupka ocjene o potrebi procjene utjecaja zahvata na okoliš su odredbe članka 78. stavka 1. Zakona o zaštiti okoliša i odredbe članaka 24., 25., 26. i 27. Uredbe. Naime, za zahvat naveden u točki 2.2. Priloga III. Uredbe *Kanali, nasipi i druge građevine za obranu od poplava i erozije obale*, ocjenu o potrebi procjene utjecaja zahvata na okoliš provodi nadležno upravno tijelo u županiji. Osim navedenog, člankom 27. stavkom 1. Zakona o zaštiti prirode, utvrđeno je da se za zahvate za koje je određena provedba ocjene o potrebi procjene utjecaja na okoliš provodi prethodna ocjena prihvatljivosti za ekološku mrežu u okviru postupka ocjene o potrebi procjene. Postupak ocjene je proveden jer nositelj zahvata planira uređenje vodotoka Šemnica od 2+700 do 3+100 rkm u duljini od 465 m.

O zahtjevu nositelja zahvata za pokretanjem postupka ocjene o potrebi procjene utjecaja na okoliš sukladno članku 7. stavku 2. točki 1. i članku 8. Uredbe o informiranju javnosti i zainteresirane javnosti u pitanjima zaštite okoliša (“Narodne novine” broj 64/08), na internetskoj stranici Krapinsko-zagorske županije objavljena je Informacija o zahtjevu za ocjenu o potrebi procjene utjecaja na okoliš tehničkog održavanje potoka Šemnica u Gornjoj Šemnici, Općina Radoboj od km 2+700 do km 3+100 (KLASA: UP/I-351-01/19-01/03, URBROJ: 2140/01-08/1-19-2 od 28. veljače 2019.).

U dostavljenoj dokumentaciji (Elaboratu zaštite okoliša) navedeno je, u bitnom, slijedeće*:* *Planirani zahvat obuhvaća uređenje vodotoka Šemnica od 2+700 do 3+100 rkm u duljini od 465 m. Svrha uređenja potoka Šemnice, u području naselja Gornja Šemnica je smanjenje opasnosti od plavljenja koje je uzrokovano nedovoljno velikim i nezadovoljavajuće uređenim proticajnim profilima korita Šemnice i propusta ispod županijske ceste. Regulacija navedene dionice se provodi na način da se korito u nekim dijelovima proširi i produbi. Planira se uklanjanje nanosa iz čitave dionice korita te će se na nekim dijelovima planiranog zahvata provesti zaštita pokosa obale i dna korita od erozije. Ranije su provedeni regulacijski radovi na postojećoj trasi vodotoka te je djelom trase izvedeno pravokutno betonirano korito, trapezno korito obloženo travom i mjestimične obaloutvrde. Zbog povećanja poprečnog profila korita i propusta (dubine i širine), te zbog mjestimičnoga izmicanja korita, uklanjaju se postojeće građevine, uključujući propuste i obaloutvrde. Planiranim radovima na vodotoku Šemnica izmijeniti će se morfologija i stvoriti ujednačeni jednostruki trapezni poprečni profil čije će dno i donji dio pokosa biti zatravljeno, izbetonirano ili obloženo kamenom u betonu. Na prijelazu između betonirane dionice korita i zatravnjene dionice korita izvodi se slijepi betonski prag. Za potrebe radova na određenim dionicama uklonit će se vegetacija na području korita vodotoka, ali i uz vodotok te će se gornji dijelovi pokosa zatravniti. Na taj način će se predmetni vodotok kanalizirati što će pridonijeti boljoj protočnosti vodotoka i posljedično smanjiti opasnost od plavljenja. Veće promjene biti će u najnizovodnijem dijelu gdje će postojeća vijugava linija vodotoka biti zamijenjena s geometrijskom linijom.*

Upravni odjel je u postupku ocjene dostavio zahtjev (KLASA: UP/I-351-01/19-01/03, URBROJ: 2140/01-08/1-19-3 od 28.02.2019.) za mišljenjem Ministarstvu zaštite okoliša i energetike i zahtjev (KLASA: UP/I-351-01/19-01/03, URBROJ: 2140/01-08/1-18-4 od 28.02.2019.) za mišljenjem Općini Radoboj.

Ministarstvo zaštite okoliša i energetike dostavilo je mišljenje (KLASA: 612-07/19-26/188, URBROJ: 427-07-32-19-4 od 21.05.2019. godine) da se Prethodnom ocjenom zahvata može se isključiti mogućnost značajnih negativnih utjecaja na cjelovitost i ciljeve očuvanja područja ekološke mreže te se smatra da je zahvat prihvatljiv i da nije potrebno provesti Glavnu ocjenu zahvata.

 Općina Radoboj dostavila je mišljenje (KLASA: UP/I-351-04/19-01/001, URBROJ: 2140/04-19-2 od 15.03.2019.) da predmetni zahvat neće imati negativan utjecaj na okoliš.

Na planirani zahvat obrađen Elaboratom zaštite okoliša, koji je objavljen uz Informaciju o zahtjevu za provedbom postupka ocjene o potrebi procjene utjecaja na okoliš na internetskim stranicama Krapinsko-zagorske županije, nisu zaprimljene primjedbe javnosti niti zainteresirane javnosti.

Razlozi zbog kojih nije potrebno provesti postupak procjene utjecaja na okoliš su slijedeći:

Prilikom izvođenja zahvata, adekvatnim korištenjem radnih strojeva i mehanizacije, uz ograničavanje kretanja mehanizacije na uski pojas uz gradilište ne očekuje se negativan utjecaj na okolno tlo, vodu i zrak. S obzirom da je trasa uređenog dijela potoka položena na način da najvećim dijelom slijedi postojeće korito i uzevši u obzir antropogeniziranost staništa i malu duljinu zahvata ne očekuje se značajan utjecaj na biološku raznolikost. Provođenjem zahvata na način da se, koliko je moguće, minimalno uklanja vegetacija koja se nalazi uz vodotok i na dovoljnoj udaljenosti od vodotoka, ne očekuje se značajan negativan utjecaj na vizualne i ambijentalne vrijednosti krajobraza. Utjecaj na stanovništvo biti će pozitivan jer će se predmetnim zahvatom smanjiti opasnost od erodiranja obale i spriječiti plavljenje građevinskih područja i kuća.

Vezano uz provedbu glavne ocjene prihvatljivosti za ekološku mrežu, planirani zahvat ne nalazi se unutar područja ekološke mreže (Uredba o ekološkoj mreži, „Narodne novine“ broj 124/13, 105/15). Najbliže područje ekološke mreže je Područje očuvanja značajno za vrste i stanišne tipove (POVS) „HR2001115 Strahinjčica“ udaljeno od lokacije zahvata oko 1,8 km. Uzimajući u obzir navedeno i s obzirom na obilježja zahvata, uz pridržavanje važećih propisa iz područja zaštite okoliša, voda i održivog gospodarenja otpadom, prethodnom ocjenom može isključiti mogućnosti značajnih negativnih utjecaja na cjelovitost i ciljeve očuvanja područja ekološke mreže te je zahvat prihvatljiv za ekološku mrežu i nije potrebno provesti glavnu ocjenu.

Sukladno svemu navedenom, uz poštivanje propisa iz područja zaštite okoliša, prirode i posebnih uvjeta drugih nadležnih tijela te s obzirom na obilježja zahvata, ocijenjeno je da zahvat neće imati značajan negativan utjecaj na sastavnice okoliša i neće doći do značajnog opterećenja okoliša.

Točka I. ovog rješenja temelji se na tome da je Upravni odjel sukladno članku 78. stavku 2. Zakona o zaštiti okoliša i članku 27. stavku 1. Uredbe ocijenio, na temelju dostavljene dokumentacije i mišljenja nadležnih tijela, a prema kriterijima iz Priloga V. Uredbe, da planirani zahvat neće imati značajan negativni utjecaj na okoliš i stoga nije potrebno provesti postupak procjene utjecaja na okoliš.

Točka II. ovog rješenja temelji se na tome da je Upravni odjel, sukladno odredbama članka 90. stavka 3. Zakona o zaštiti okoliša i članka 30. stavka 9. Zakona o zaštiti prirode u okviru postupka ocjene o potrebi procjene, proveo prethodnu ocjenu prihvatljivosti za ekološku mrežu te isključio mogućnost značajnijeg utjecaja na ekološku mrežu i stoga nije potrebno provesti Glavnu ocjenu zahvata.

Točka III. ovog rješenja propisana je u skladu s člankom 92. stavkom 3. Zakona o zaštiti okoliša.

Točka IV. ovog rješenja propisana je u skladu s člankom 92. stavkom 4. Zakona o zaštiti okoliša, a točka V. ovog rješenja utvrđena je na temelju članka 91. stavka 2. Zakona o zaštiti okoliša.

Upravna pristojba na zahtjev i ovo rješenje propisno je naplaćena državnim biljezima u iznosu od 70,00 kuna prema Tar.br.1. i 2. Zakona o upravnim pristojbama („Narodne novine” broj 115/16).

UPUTA O PRAVNOM LIJEKU:

Protiv ovog rješenja može se izjaviti žalba Ministarstvu zaštitite okoliša i energetike, Zagreb, Radnička cesta 80 u roku od 15 dana od dana primitka ovog rješenja.

Žalba se predaje neposredno ili šalje poštom Upravnom odjelu za prostorno uređenje, gradnju i zaštitu okoliša Krapinsko-zagorske županije, Krapina, Magistratska 1, uz upravnu pristojbu u iznosu od 35,00 kuna prema Tar.br. 3. Zakona o upravnim pristojbama („Narodne novine” broj 115/16).

**P R O Č E L N I K**

mr.sc.Stjepan Bručić, dipl.ing.građ.

DOSTAVITI:

1. Hrvatske vode d.o.o., VGO za Gornju Savu, Ulica grada Vukovara 271/VIII, Zagreb

NA ZNANJE:

1. Hidroinženjering d.o.o., Okučanska 30, Zagreb
2. Državni inspektorat, Inspekcija zaštite okoliša, Kumrovečka 6, Zabok,
3. Državni inspektorat, Inspekcija zaštite prirode, Šubićeva 29, Zagreb,
4. Ministarstvo zaštite okoliša i energetike, Radnička cesta 80, Zagreb,
5. Evidencija, ovdje
6. Pismohrana, ovdje